CELEX: E2017P0008
Language: el
Date: 2017-09-25 00:00:00
Title: Αίτηση για την έκδοση συμβουλευτικής γνώμης που υποβλήθηκε στο Δικαστήριο ΕΖΕΣ από το Oslo tingrett στις 25 Σεπτεμβρίου 2017 στην υπόθεση Henrik Kristoffersen κατά της Νορβηγικής Ομοσπονδίας Χιονοδρομίας (Υπόθεση E-8/17)

25.1.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 27/22
            
         Αίτηση για την έκδοση συμβουλευτικής γνώμης που υποβλήθηκε στο Δικαστήριο ΕΖΕΣ από το Oslo tingrett στις 25 Σεπτεμβρίου 2017 στην υπόθεση Henrik Kristoffersen κατά της Νορβηγικής Ομοσπονδίας Χιονοδρομίας
   (Υπόθεση E-8/17)
   (2018/C 27/10)
   Με επιστολή της 25ης Σεπτεμβρίου 2017, η οποία παρελήφθη από τη γραμματεία του Δικαστηρίου στις 25 Σεπτεμβρίου 2017, το Oslo tingrett (Ειρηνοδικείο του Όσλο) υπέβαλε προς το Δικαστήριο ΕΖΕΣ αίτηση για την έκδοση συμβουλευτικής γνώμης στην υπόθεση Henrik Kristoffersen κατά της Νορβηγικής Ομοσπονδίας Χιονοδρομίας όσον αφορά τα ακόλουθα ερωτήματα:
   
               1.
            
            
               Βάσει ποιων νομικών κριτηρίων θα αξιολογηθεί κυρίως το κατά πόσο το σύστημα εκ των προτέρων ελέγχου και έγκρισης που εφαρμόζεται από μια εθνική αθλητική ομοσπονδία σχετικά με ατομικά συμβόλαια χορηγίας αυτού του είδους —πριν από τη μεταφορά δικαιωμάτων επί του εμπορικού σήματος από την ομοσπονδία— θα πρέπει να νοείται ως περιορισμός στην ελεύθερη παροχή υπηρεσιών του αθλητή δυνάμει του άρθρου 36 της συμφωνίας ΕΟΧ ή της οδηγίας 2006/123/ΕΚ (οδηγία για τις υπηρεσίες);
               
                           α)
                        
                        
                           Σε ποιο βαθμό εφαρμόζεται το κριτήριο περιορισμού το οποίο περιγράφηκε προηγουμένως, μεταξύ άλλων, στην υπόθεση C-51/96, από το Δικαστήριο της Ευρωπαϊκής Ένωσης σχετικά με το κανονιστικό πλαίσιο που διέπει τα αθλήματα; Το άρθρο 16 της οδηγίας περί υπηρεσιών ή άλλες διατάξεις της εν λόγω οδηγίας επιφέρουν αλλαγές στο κριτήριο περιορισμού;
                        
                     
         
               2.
            
            
               Βάσει ποιων νομικών κριτηρίων αξιολογείται το κατά πόσο η ρητή άρνηση μιας εθνικής αθλητικής ομοσπονδίας να εγκρίνει μεμονωμένα συμβόλαια χορηγίας της εθνικής επαγγελματικής αθλητικής ομάδας -έτσι ώστε τα δικαιώματα επί του σήματος να παραμείνουν στη δικαιοδοσία της ομοσπονδίας - θα πρέπει να νοείται ως περιορισμός στην ελεύθερη παροχή υπηρεσιών από μέρους του αθλητή δυνάμει του άρθρου 36 της συμφωνίας ΕΟΧ ή της οδηγίας 2006/123/ΕΚ (οδηγία περί υπηρεσιών);
               
                           α)
                        
                        
                           Κατά πόσο θα επηρεάσει την αξιολόγηση το γεγονός ότι η εθνική αθλητική ομοσπονδία είχε ήδη συνάψει έγκυρη σύμβαση με τον κύριο χορηγό της εθνικής ομάδας για προβολή του λογοτύπου του εν λόγω σήματος στα κράνη/καλύμματα κεφαλής; Είναι σημαντικό το γεγονός αυτό κατά την αξιολόγηση ενδεχόμενης ύπαρξης περιορισμού, ή εναλλακτικά κατά την αξιολόγηση της ύπαρξης αντικειμενικών και επαρκών λόγων άρνησης;
                        
                     Δεδομένου ότι θεωρείται ότι υφίσταται περιορισμός:
            
         
               3.
            
            
               Οι κοινοί κανονισμοί της εθνικής αθλητικής ομοσπονδίας (σύστημα έγκρισης) σχετικά με την πιθανή χρήση από τους αθλητές συγκεκριμένου εμπορικού σήματος στο πλαίσιο μεμονωμένου συμβολαίου μπορούν να νοούνται ως σύστημα χορήγησης άδειας υπό την έννοια του άρθρου 4 παράγραφος 6 της οδηγίας 2006/123/ΕΚ (οδηγία περί υπηρεσιών);
               
                           α)
                        
                        
                           Στην περίπτωση αυτή, το σύστημα έγκρισης διέπεται από τα άρθρα 9 και 10 του κεφαλαίου ΙΙΙ —περί ελευθερίας εγκατάστασης των παρόχων υπηρεσιών— καθόσον πρόκειται για Νορβηγό πολίτη ο οποίος επελέγη στην εθνική ομάδα και εμπλέκεται σε οικονομική δραστηριότητα σχετική με τη συμμετοχή του στην εθνική ομάδα η οποία υπόκειται στο κανονιστικό πλαίσιο της εθνικής αθλητικής ομοσπονδίας; Η το εν λόγω σύστημα διέπεται από το άρθρο 16; Εναλλακτικά, ποιο είναι το νομικό κριτήριο για ορθή κατάταξη;
                        
                     
         
               4.
            
            
               Κατά την αξιολόγηση της νομιμότητας του συστήματος —είτε σύμφωνα με το άρθρο 36 της συμφωνίας ΕΟΧ είτε σύμφωνα με τα άρθρα 9, 10 και 16 της οδηγίας περί υπηρεσιών— το εθνικό δικαστήριο θα πρέπει να εξετάσει τις διατάξεις των κανονισμών και την εν λόγω άρνηση ανεξάρτητα ή θα πρέπει να λάβει υπόψη και τα ακόλουθα σημεία:
               
                           —
                        
                        
                           Τους λόγους διατήρησης των δικαιωμάτων επί εμπορικών σημάτων από πλευράς της ομοσπονδίας, συμπεριλαμβανομένης της ενδεχόμενης χρηματοδότησης των εθνικών ομάδων και της χρησιμοποίησης των εσόδων για άλλους σκοπούς;
                        
                     
                           —
                        
                        
                           Τις συνολικές δυνατότητες ενός αθλητή να εμπλέκεται σε οικονομική δραστηριότητα, συμπεριλαμβανομένων των δικαιωμάτων του να συνάπτει συμβάσεις χορηγίας με κατασκευαστές εξοπλισμού ή άλλες συμβάσεις προβολής εμπορικών σημάτων.
                        
                     
                           —
                        
                        
                           Ενόψει των ανωτέρω, το σύστημα έγκρισης ή η άρνηση παροχής έγκρισης θεωρούνται νομικά αιτιολογημένα και αναλογικά;
                        
                     
         
               5.
            
            
               Πως επηρεάζει την αξιολόγηση της νομιμότητας το γεγονός ότι η ομοσπονδία έχει την πλήρη ευχέρεια έγκρισης μεμονωμένων συμβολαίων που αφορούν τα εν λόγω σήματα;
            
         
               6.
            
            
               Ποιες είναι οι πιθανές διαδικαστικές απαιτήσεις που προβλέπονται στο άρθρο 13 της οδηγίας 2006/123/ΕΚ ή στο άρθρο 36 της συμφωνίας ΕΟΧ για τις διαδικασίες και τις αποφάσεις σχετικά με το σύστημα έγκρισης μιας εθνικής αθλητικής ομοσπονδίας για μεμονωμένα συμβόλαια (συμβόλαια χορηγίας) που αφορούν εμπορικά σήματα και ποιες είναι οι συνέπειες βάσει της νομοθεσίας του ΕΟΧ στην περίπτωση μη συμμόρφωσης με τις εν λόγω διαδικαστικές απαιτήσεις;